Title: Zxczxc
Author: Karol Bergmann
Last saved by: maria.kupkova
Company: FEI

OSNOVA
Správa zo zahraničnej pracovnej cesty
1.  Účastník ZPC:
Meno, priezvisko, titul: Marek Gilányi, Mgr.
Organizácia: Ministerstvo školstva, vedy, výskumu a športu SR, sekcia vysokých škôl, odbor vysokoškolského vzdelávania
Funkcia: hlavný štátny radca
Znalosť jazykov: anglický B2, nemecký B1, francúzsky A2
2.  Zahraničná pracovná cesta:
Štát, mesto, vykonaná v dňoch: Estónsko, Tallinn, 13. 10. – 16. 10. 2010
Prijímajúca organizácia: European Association of Institutions in Higher Education (EURASHE), 27/3 Ravensgalerij, Brusel
Účel cesty: 20. výročná konferencia EURASHE; Implementácia Bolone: Od rétoriky k realite
Spôsob financovania: z rozpočtu ministerstva
3.  Rámcový program pobytu:
14. 10.
9:30 – 10:15 úvodné slová
10:15 – 10:40 príspevok o európskej iniciatíve „Mládež v pohybe“
11:10 – 12:00 príspevok o dopade politiky EU na európske vysoké školstvo
13:30 – 14:40 príspevok o úlohe „universities of applied sciences“ v rámci poznatkového trojuholníka
15:00 – 16:40 pracovná skupina o strategickom plánovaní vysokých škôl po Boloni
16:40 – 17:15 správy z pracovných skupín

15. 10.
9:30 – 11:00 prezentácia výsledkov prvého roku činnosti projektu EQUNet
11:30 – 13:00 pracovná skupina o finančných prekážkach vo vysokoškolskom vzdelávaní
14:00 – 16:15 panelová diskusia o témach konferencie, záverečná správa a informácie o ďalších konferenciách EURASHE
4.  Stručný priebeh rokovaní, resp.  študijného pobytu:
Vysoké školstvo podceňuje prípravu mladých v rámci profesijného vzdelávania. Trendom sa stáva príprava mladých ako vysokokvalifikovanej pracovnej sily pre národné hospodárstvo vedomostnej spoločnosti. Vysoké školy by sa pritom mali zamerať nie len na prispôsobovanie študijných programov trhu práce (v spolupráci so samotnými študentmi), ale aj na pestrejšiu ponuku celoživotného vzdelávania. Profesijne orientované vysoké školy (universities of applied sciences / Fachhochschulen) budú zohrávať kľúčovú úlohu pri napĺňaní cieľov programu EUROPE 2020.

Kontinuálne sa zvyšuje počet študentov, pričom v súvislosti s hospodárskou krízou je treba očakávať zvýšený počet záujemcov o štúdium. Zároveň je vhodné rozširovanie vzdelávania v oblasti hospodárenia s finančnými prostriedkami a rozumného podnikania („enterpreneurship, but not only for doing business“).
Nastolená bola otázka nedostatočného uznávania bakalárskeho vzdelávania. Je dostatočné množstvo pracovných pozícií ale aj výskumnej činnosti, pri ktorých je postačujúce vysokoškolské vzdelanie prvého stupňa. Na príklade estónskej IT College bolo poukázané na to, že nie je nevyhnutné, aby vysoká škola poskytovala študijné programy druhého a tretieho stupňa (škola po istú dobu aj poskytovala študijné programy druhého stupňa, ale časom sa ukázalo, že poskytovanie študijných programov prvého stupňa je postačujúce). Navyše nie sú tu udeľované akademické tituly, ale len diplomy, preukazujúce vysokoškolskú kvalifikáciu.
Na príklade Masarykovej univerzity v Brne bolo prezentované plánovanie. Škola sa plánuje zamerať viac na vzdelávaciu ako na výskumnú činnosť. Prvostupňové vzdelanie má absolventovi dať niečo ako všeobecný základ a druhostupňové profesijnú špecializáciu, avšak zároveň má absolvent prvostupňového vzdelávania pripravený pre trh práce. Z organizačného hľadiska je plán transformovať sa z fakúlt, ktoré vykonávajú vzdelávaciu aj výskumnú činnosť na fakulty, ktoré vykonávajú len vzdelávaciu činnosť a celouniverzitné výskumné pracovisko. Z pohľadu internacionalizácie česká legislatíva umožňuje výber školného pri štúdiu v cudzom jazyku a zároveň bolo poukázané na komplikáciu pri angažovaní zahraničných učiteľov, vzhľadom na cudzie jazykové prostredie.
V prístupe k štúdiu sú v rôznych skupinách obyvateľstva rôzne druhy prekážok, t.j. prekážky nie sú len finančné, hoci tie sú spravidla najpodstatnejšie. Podľa londýnskeho komuniké by však študentstvo malo odrážať zloženie populácie z pohľadu pohlavia, finančného zázemia, zdravotného stavu, etnicity, ... Vplyv na nerovnosť majú aj také skutočnosti, ako povolanie rodičov, či ich vzdelanie. Slovensko má väčšie nedostatky pri študentoch, ktorých otcovia nemajú vysokoškolské vzdelanie ako pri študentoch, ktorých otcovia sú zamestnaní ako „modré goliere“. V roku 2007 malo Slovensko relatívne vysoký podiel novoprijatých na celkovej populácii v príslušnej vekovej skupine a napriek tomu je medzi krajinami ako Bulharsko, Česká republika, Lotyšsko a Nemecko, ktoré vykazujú nerovnosť s ohľadom na prostredie povolania a vzdelania svojich rodičov. Vo všeobecnosti majú technické študijné programy vyššie mužské zastúpenie a na druhej strane humanitné študijné programy majú vyššie ženské zastúpenie. Zároveň uchádzači z bohatších rodín si volia skôr právo, ekonomiku, manažment, či medicínu, zatiaľ čo uchádzači z chudobnejších pomerov preferujú technické študijné programy. S týmito skutočnosťami by sa vysoké školy mali vyrovnať tak, aby bolo rovnomernejšie zastúpenie podľa pohlaví aj hmotných pomerov. Konať by mali aj základné a stredné školy, a to intenzívnou činnosťou poradcov. Štáty by mali zvýšiť verejné financie na vysokoškolské vzdelávanie, nakoľko z každého eura vloženého do vysokoškolského vzdelávania získavajú štáty štyri eurá na daniach.
V prípadoch, keď sa absolventi stredných škôl v Nemecku nezapisujú na vysokoškolské štúdium, tri hlavné dôvody sú nedostatok finančných prostriedkov, snaha predísť dlhom a školné presahujúce možnosti. Vzhľadom na zníženie príjmov rodín spôsobené krízou, sa očakáva, že študenti budú mať horšie možnosti uhrádzať školné. Tieto situácie je možné riešiť vhodne nastaveným systémom dostupných študentských pôžičiek.
5.  Odporúčané závery:
- podporovať profesné vzdelávanie (vysoké školy typu „university of applied sciences“ na Slovensku chýbajú)
- vysoké školy by mali užšie spolupracovať s priemyslom
- potrebná reforma kurikúl (viac zainteresovať študentov a učiteľov)
- vypracovať a implementovať národný kvalifikačný rámec
- vysoké školy by mali lepšie implementovať Bolognu aj kroky politiky EUROPE 2020
- vhodne nastaviť systém štipendií a pôžičiek (viac cielene na znevýhodnené skupiny obyvateľstva)
6.   Prehľad prinesenej dokumentácie a miesto jej uloženia
- vytlačené ppt prezentácie
- brožúra „EURASHE’s 10 Commitments for the EHEA in 2020 – Visions and Strategies“
7.   Osobitne vyhodnotený očakávaný prínos ZPC
	- závery z konferencie bude možné využiť pri aktualizácii dlhodobého zámeru ministerstva a legislatívnych zmenách
8.    Spôsob zverejnenia výsledkov ZPC, prenos získaných informácií
ppt prezentácie sľúbil organizátor zverejniť na www.eurashe.eu
Súhlasím so zverejnením správy na internete

Správu vypracoval: Marek Gilányi
Dátum: 19. 10. 2010
Správu schválil:  Peter Plavčan
 
Poznámka:
Správu zo ZPC je potrebné vypracovať do 10 dní od jej ukončenia a v papierovej aj elektronickej forme predložiť na Sekciu medzinárodnej spolupráce MŠVVŠ SR.